Domain peringkat tinggi umum

Domain peringkat tinggi umum (gTLD) adalah salah satu kategori domain peringkat tinggi (TLD) diuruskan oleh Internet Assigned Numbers Authority (IANA) untuk kegunaan dalam Sistem Nama Domain Internet.

Secara keseluruhan, IANA ketika ini membezakan kumpulan domain peringkat tinggi berikut:
domain peringkat tinggi infrastruktur (arpa)
domain peringkat tinggi kod negara (ccTLD)
domain peringkat tinggi diantarabangsakan (IDN)
domain peringkat tinggi kod negara diantarabangsakan (ccIDN)
domain peringkat tinggi ujian
domain peringkat tinggi generik (gTLD)

Domain peringkat tinggi baharu 
Terbaru pada 20 Jun 2011, lembaga ICANN mengundi untuk menamatkan kebanyakan sekatan terhadap akhiran domain peringkat tinggi generik (gTLD) yang dibenarkan daripada 22 domain sedia ada (seperti .com, .gov, .edu). Syarikat dan pertubuhan boleh memilih pada dasarnya akhiran sembarangan untuk nama domain internet mereka. Penggunaan aksara bukan-Rumi (seperti Cyril, Arab, Cina) juga akan dibenarkan dalam gTLD. ICANN akan mula menerima permohonan gTLD baharu pada 12 Januari 2012. Harga awal untuk permohonan akhiran baharu ini ialah $185,000, dengan yuran tahunan $25,000. Dijangkakan banyak perbadanan akan memohon mendapat gTLD sendiri berdasarkan jenama. ICANN menjangkakan kelompok pertama gTLD ini akan mula beroperasi menjelang akhir 2012. Badan itu melihat peraturan baharu ini akan mengubah wajah internet dengan nyata sekali.

Penganalisis industri meramalkan 500–1000 gTLD baharu akan didaftarkan, kebanyakannya membayangkan nama syarikat dan produk, namun ada juga nama generik seperti .bank dan .sport. Menurut Theo Hnarakis, ketua eksekutif Melbourne IT, keputusan ICANN ini membolehkan perbadanan mengawal jenama mereka dengan lebih menyeluruh. Sebagai contoh, .apple atau .ipad akan membawa pelanggan terus ke keluaran berkaitan."

Empat senarai yang menjejak pemohon gTLD baharu termasuklah .Nxt, New TLDs.tv, Valideus dan Registries.tel.

Rujukan 

Domain peringkat tinggi